b'\n_START_ARTICLE_\nLietuvos Respublikos prezident\xc5\xabra\n_START_PARAGRAPH_\nLietuvos Respublikos Prezident\xc5\xabra\xc2\xa0\xe2\x80\x93 LR prezidento rezidencija ir darbo vieta, esanti Vilniaus senamiestyje, prie Vilniaus universiteto, S. Daukanto a. 3._NEWLINE_Prezident\xc5\xabra yra \xc4\xafsik\xc5\xabrusi XIX a. v\xc4\x97lyvojo klasicizmo stiliaus dviauk\xc5\xa1\xc4\x8diuose r\xc5\xabmuose. Pritaikant r\xc5\xabmus Prezidento rezidencijai, nuspr\xc4\x99sta atkurti istorin\xc4\xaf interjer\xc4\x85. Viduje yra klasicizmo epochos stiliaus sal\xc4\x97s. Baltoji \xe2\x80\x93 pagrindin\xc4\x97, kurioje teikiami apdovanojimai, Prezidentas susitinka su visuomene; M\xc4\x97lynoji  skirta prezidento konfidencialiems pokalbiams; \xc5\xbdaliojoje Prezidentas pos\xc4\x97d\xc5\xbeiauja su vyriausiais patar\xc4\x97jais; taip pat \xc4\x8dia \xe2\x80\x93 \xc5\xbdem\xc4\x97lapi\xc5\xb3, Delegacij\xc5\xb3, Deryb\xc5\xb3, Pasitarim\xc5\xb3 sal\xc4\x97s. _NEWLINE_Tarpukariu LR prezident\xc5\xabra buvo Kaune, XIX a. vidurio pastate. Ji vadinama Istorine prezident\xc5\xabra.'